KTAMขายตราสารหนี้ในประเทศ3เดือนชู2%
บลจ.กรุงไทย เดินหน้าขายกองทุนตราสารหนี้ในประเทศ อายุ 3 เดือน จ่ายผลตอบแทน 2% ต่อปี
7 ก.พ. 2554

บลจ.กรุงไทย เดินหน้าขายกองทุนตราสารหนี้ในประเทศ อายุ 3 เดือน จ่ายผลตอบแทน 2% ต่อปี
นายสมชัย   บุญนำศิริ  กรรมการผู้จัดการ   บริษัทหลักทรัพย์จัดการกองทุน  (บลจ.) กรุงไทย  หรือ KTAM เปิดเผยว่า  บริษัทเปิดจำหน่ายกองทุนเปิดกรุงไทยสมาร์ท  อินเวส  3 เดือน 2 ( KTSIV3M2 )  ระหว่างวันที่   7-11  ก.พ. 2554 เป็นกองทุนประเภท Roll Over ทุก 3 เดือน ซึ่งกองทุนนี้จะลงทุนในพันธบัตรภาครัฐระยะสั้น เงินฝากสถาบันการเงินที่ได้รับความคุ้มครองโดยสถาบันประกันเงินฝาก ตราสารหนี้ธนาคาร และหรือตราสารหนี้เอกชนที่มีอันดับเครดิตความน่าเชื่อถือที่ดี 
กองทุนจะเน้นลงทุนในพันธบัตรภาครัฐในประเทศ 8% เงินฝาก ตั๋วแลกเงิน 68% หุ้นกู้ ธนาคารดอยซ์แบงก์ เอจี 24%  ผู้ลงทุนจะได้รับผลตอบแทนประมาณการที่ 2.00% ต่อปีโดยได้รับการยกเว้นภาษี
นายสมชัยกล่าวว่า สัปดาห์ที่ผ่านมาอัตราผลตอบแทนพันธบัตรไทยเคลื่อนไหวในช่วงแคบๆ โดยนักลงทุนส่วนใหญ่ มองว่าธนาคารแห่งประเทศไทยน่าจะปรับขึ้นดอกเบี้ยนโยบายอีก 0.25% ในเดือนมี.ค.2554 และพร้อมที่จะปรับเพิ่มอัตราดอกเบี้ยนโยบายอย่างต่อเนื่องหากเงินเฟ้อพื้นฐานยังคงมีแนวโน้มปรับตัวสูงขึ้นตามการขยายตัวทางเศรษฐกิจ 
อย่างไรก็ตาม สภาพคล่องในสถาบันการเงินที่ยังอยู่ในระดับสูง เนื่องจากความต้องการพักเงินในช่วงรอจังหวะการปรับอัตราดอกเบี้ยขาขึ้นและเงินไหลกลับจากการลงทุนในเกาหลีใต้   กองทุนนี้ จึงเหมาะสำหรับผู้ลงทุนที่รับความเสี่ยงได้ในระดับต่ำถึงปานกลาง และ มีเป้าหมายต้องการพักเงินระยะสั้นเพื่อหาโอกาสลงทุนที่เหมาะสมต่อไปในภาวะอัตราดอกเบี้ยขาขึ้น